钦定古今图书集成/理学汇编/字学典/第107卷 > 欧阳修
## 钦定古今图书集成/理学汇编/字学典/第107卷 > 欧阳修

按《宋史》本传：“欧阳修，字永叔，庐陵人。四岁而孤，母郑
诲之学，家贫，至以荻画地学书。举进士，试南宫第一。
嘉祐六年，参知政事。神宗即位，改宣徽南院使，太子
少师致仕，谥文忠。始号醉翁，晚号六一居士。好古嗜
学，凡周汉以降金石遗文，断编残简，掇拾异同，谓之
《集古录》。”

按《东坡集》：“欧阳文忠公用尖笔干墨作方阔字，神采
秀发，膏润无穷。后人观之，如见其清眸丰颊，进趋晔
如也。”　又按《东坡集》：“欧阳公书，笔势险劲，字体新丽，
自成一家。”

按《山谷集》：“欧阳文忠书不极工，然喜论古今书，故晚
年亦少进。”

按，《六一居士年谱》：“嘉祐八年奉敕篆‘受命宝。治平三
年奉敕篆皇帝尊号之宝’。”

按《朱子文集》，“欧阳公作字，如其为人，外若优游，中实
刚劲。”

按《游宦纪闻》：欧公小草，世不多见，沙随先生家有所
藏石刻，东坡跋云：“文忠小草《秋声赋》《归雁亭》诗，当为
希世珍藏。而思仲乃得之老人家箱箧间，以苴藉绁
纩者，荆山人以玉抵鹊，非虚言也。”

按：《天下金石志》：“宋《孙明复墓碑》，欧阳修书。”